L'enginyer nord-americà és el guanyador del XXX Premi Internacional Catalunya.
Des del 2005 exerceix el càrrec de vicepresident mundial de Google i està considerat un dels pares d'Internet, juntament amb Robert Kahn, per la creació dels protocols TCP/IP, que han derivat en l'estructura actual de la xarxa.
També ha estat una figura decisiva en la posada en marxa del domini.cat, ja que va ser president de la Internet Corporation for Assigned Names and Numbers (ICANN), l'organisme internacional que va autoritzar el domini l'any 2005.
Va desenvolupar el primer sistema de correu electrònic i el 1992 va ser un dels fundadors de la Internet Society, a banda de ser-ne el primer president.
Actualment, treballa en la creació d'una xarxa interplanetària, juntament amb diversos laboratoris de la NASA, anomenada InterplanetNet.
Se us considera un dels pares d'Internet i recentment heu estat guardonat amb el XXX Premi Internacional de Catalunya.
Com creieu que evolucionarà Internet en el futur?
Aproximadament el 50% de la població mundial té accés a Internet, segons la Unió Internacional de Telecomunicacions.
La resta de la població, o almenys la majoria, obtindrà accés de manera constant durant la pròxima dècada.
L'accés basat en ràdio via telèfons mòbils i a través de satèl·lits d'òrbita terrestre baixa o de globus estratosfèrics serà una cosa habitual.
El nombre de dispositius connectats a Internet augmentarà enormement a mesura que arribi l'anomenada internet de les coses.
Probablement veurem un augment en les aplicacions d'aprenentatge automàtic i intel·ligència artificial i més dispositius per controlar la nostra salut.
El teixit de les comunicacions d'Internet pot arribar a ser tan omnipresent que ni tan sols hi pensarem: simplement hi serà, com l'electricitat i altres serveis públics.
Considereu que Internet és una eina per aconseguir més llibertat o és més aviat un instrument de Gran Germà per vigilar la societat més que mai?
Penso que Internet és un instrument per facilitar la comunicació, per millorar l'accés a la informació i la capacitat de processament de dades.
Augmenta les nostres capacitats humanes limitades amb potència de computació.
Tanmateix, és una plataforma neutral majoritàriament i, per tant, se'n pot abusar.
S'ha convertit en una plataforma per a la vigilància, la censura i la desinformació, malgrat els seus aspectes molt més constructius, i aquests dèficits mereixen i exigeixen la nostra atenció.
Malgrat els problemes que presenta, continuo pensant que Internet ha permès un progrés científic i econòmic molt significatiu i ho continuarà fent en el futur.
Esteu treballant en la Internet interplanetària.
La Internet terrestre s'ha dissenyat per funcionar en entorns de comunicació de poc retard i relativament fiables.
Les distàncies entre els planetes són grans i variables a causa de la mecànica orbital.
La rotació dels planetes significa que les naus espacials a la superfície poden sortir de la connectivitat i que els protocols de comunicació han d'estar preparats per a retards i interrupcions variables.
Les distàncies també suposen un desafiament per a les velocitats de dades i la qualitat del senyal, la qual cosa significa que cal esforçar-se per corregir els errors i adaptar-se a velocitats de dades màximes sostenibles.
Espero que la comunicació en l'espai profund, basada en làser, suporti velocitats de transferència de dades molt més altes que les que normalment hem pogut assolir amb la tecnologia de ràdio.
Espero que totes les potències espacials utilitzin els "protocols de paquets" interplanetaris, de manera que les naus científiques i exploradores de l'espai puguin ser reutilitzades com a nodes d'una xarxa troncal interplanetària en les pròximes dècades.
Necessitarem aquest tipus de comunicació estable i d'alta capacitat per a l'exploració de l'espai de l'home, per a la comercialització de l'espai exterior i per donar suport a l'exploració robòtica contínua del nostre sistema solar.
Internet s'ha convertit en un fenomen de masses.
Creieu que la Internet interplanetària serà tan massiva com ho és actualment Internet?
Cobrirà una enorme porció de l'espai, però probablement no serà en cap part tan densa i tan eficaç com la Internet planetària aquí a la Terra.
Podríem dir que la forma en què practiqueu l'enginyeria converteix ficció en realitat?
Això és el que sempre he pensat de l'enginyeria.
Es tracta de convertir la ciència-ficció en realitat.
En el futur, com ens comunicarem entre nosaltres?
Totes les maneres anteriors continuaran: la comunicació escrita i oral, en gran part facilitada cada vegada més per les xarxes informàtiques.
Tindrem millor traducció automàtica entre les llengües humanes i entre les formes gestuals (per exemple, la llengua de signes) i les formes parlades.
Continuo sent escèptic pel que fa a la telepatia.
Hi ha gent que pensa que els protocols d'Internet no són prou segurs.
Sí, definitivament, i tenim les eines i la tecnologia per fer-ho.
També hem d'instruir els usuaris perquè siguin molt més disciplinats a l'hora d'utilitzar la criptografia i l'autenticació de dos factors, a més de ser molt acurats en respondre fent clic en enllaços d'origen dubtós.
Hem de preparar-nos per pensar d'una manera més crítica sobre el que veiem i sentim.
Creieu que heu iniciat una de nova era en la intel·ligència artificial?
Jo no ho he fet, però col·lectivament estem al principi d'una revolució d'aprenentatge automàtic iniciada, en part, per un nou maquinari com les unitats TensofFlow de Google i, en part, per un nou concepte de la capacitat i la funcionalitat de l'aprenentatge automàtic.
Encara ens queda un llarg camí per recórrer fins que els ordinadors puguin crear models del món real i després raonar eficaçment sobre aquests.
"Internet ha permès un progrés científic i econòmic molt significatiu i ho continuarà fent en el futur"
Utilitzeu la tecnologia per millorar la vida de la gent.
Com beneficia la intel·ligència artificial la nostra societat?
La intel·ligència artificial, l'aprenentatge automàtic i altres eines informàtiques augmenten la nostra capacitat humana per pensar, analitzar grans quantitats de dades, formular possibles escenaris de futur, gestionar recursos molt amplis i, en general, per funcionar en un món caracteritzat per un excés d'informació.
El diagnòstic mèdic, els sistemes de suport a la presa de decisions, la traducció automàtica, l'optimització massiva, entre moltes altres aplicacions, són alguns dels beneficis de la informàtica i la intel·ligència artificial (IA).
Què diríeu als alarmistes sobre l'IA?
Dubto que hàgim de preocupar-nos per la "presa de poder dels robots".
L'IA ofereix enormes oportunitats per a aplicacions beneficioses, però també existeix la possibilitat d'un ús abusiu.
Un objectiu primordial consistirà a utilitzar aquests mètodes eficaços de manera ètica.
L'IA tindrà inevitablement un impacte significatiu en els propers anys, i aquest no ha de ser necessàriament negatiu, sempre que estiguem atents als possibles perills i prestem una atenció escrupolosa a l'ètica del seu ús.
Catalunya en general, i Barcelona en particular, allotja importants empreses tecnològiques, moltes de les quals aposten amb més força per Catalunya per instal·lar-hi la seu tecnològica.
Com veieu Catalunya en aquest camp?
Catalunya ha estat l'origen d'innovacions tècniques i de projectes emprenedors.
Catalunya pot ser cada vegada més atractiva a mesura que més empreses tecnològiques s'instal·lin aquí, ja que d'aquesta manera es concentra el talent, cosa que atreu més talent.
És una oportunitat perquè s'opti per una política econòmica que augmenti l'atractiu de Catalunya per a empreses noves i per a les que ja hi estan establertes.
Quan es va aprovar el domini de primer nivell.cat, éreu el president de la Corporació d'Internet per a l'Assignació de Noms i Números (ICANN).
Va ser el primer domini per a una llengua específica a Internet.
Creieu que és important que una cultura tingui el seu propi domini a Internet (més enllà de les fronteres)?
Els dominis genèrics i fins i tot els especials de nivell superior no són marques personals.
Cal treballar perquè qualsevol nom de domini es converteixi en una marca, i el mateix es pot dir dels noms de domini orientats a la llengua.
Fins i tot és necessari promocionar els dominis de primer nivell amb codi de país.
Alguns han canviat el caràcter substituint el seu significat geogràfic per un de comercial.
Per exemple, el domini.CO de Colòmbia s'ha promocionat com una alternativa a.COM. Les comunitats basades en la llengua poden utilitzar qualsevol varietat de nom de domini per unir les comunitats.
D'aquesta manera, irelandroots.com es va crear per unir la diàspora irlandesa a tot el món.
Creieu que això es podria extrapolar a altres països?
El sistema de noms de domini és un mecanisme d'ús general per identificar destinacions a Internet i a la World Wide Web.
Ja veiem dominis de primer nivell basats en ciutats, com.Berlin, que associen llocs de l'espai real amb llocs del ciberespai.
Aquestes opcions depenen en gran manera dels objectius que es fixin moltes organitzacions i institucions i dels mitjans pels quals utilitzin Internet a favor seu.